Испания разби мрежа за проституция, подмамвала украинки | Spainbg
Испанската полиция съобщи, че са освободили 11 жени, повечето украинки, които са пристигнали в Испания, за да започнат работа като камериерки в хотели, но са били принудени да работят като проститутки, информира АП.
В съобщение националната полиция отбелязва, че те вярват, че международната банда е принудилa повече от 200 жени да проституират по същия начин от 2015 г.
Допълва се, че жените са били подмамени с онлайн обяви, които предлагат заем за пътните разходи и добре платена работа в хотели в Бургос, град в Северна Испания. След пристигането си те били принудени под заплаха от физическо насилие да работят като проститутки 10 часа на ден, седем дни в седмицата. Налагани са им глоби, за да е сигурно, че никога няма да успеят да изплатят заемите си.
Двама испанци и двама украинци са арестувани по подозрение в трафик на хора и участие в престъпна организация.
Please solve the "You are not a bot" exercise: 58 + 31 + 7 =